Na temelju članka 41. stavka 2. Zakona o predškolskom odgoju i obrazovanju („Narodne novine“ broj 10/97, 107/07 i 94/13.) te članku 67. Statuta Osnovne škole Stjepana Radića Čaglin, Školski odbor na sjednici održanoj 9. studenog 2020. godine donijelo je

**PRAVILNIK O KUĆNOM REDU**

**USTROJBENE JEDINICE**

**PROGRAMA PREDŠKOLSKOG ODGOJA I OBRAZOVANJA**

**ZA DJECU RANE I PREDŠKOLSKE DOBI**

**I. TEMELJNE ODREDBE**

Članak 1.

Ustrojbena jedinica programa predškolskog odgoja i obrazovanja djece rane i predškolske dobi (u daljnjem tekstu: Ustrojbena jedinica) je ustanova koja se bavi odgojem, obrazovanjem, njegom i zaštitom djece od tri godine starosti do polaska u školu. Osnivač Ustrojbene jedinice je Općina Čaglin. Ustrojbenu jedinicu predstavlja i zastupa ravnatelj.

Članak 2.

Ovaj Pravilnik se odnosi na sve osobe tijekom njihova boravka u Ustrojbenoj jedinici.

Članak 3.

S odredbama ovog Pravilnika odgojitelji Ustrojbene jedinice su dužni upoznati roditelje, odnosno skrbnike djece.

**II. BORAVAK U PROSTORU USTROJBENE JEDINICE**

Članak 4.

Kolektiv Ustrojbene jedinice čine svi radnici. Kolektiv Ustrojbene jedinice koristi i čuva zgradu, namještaj, opremu, uređaje i upravlja njome. Urednost, čistoća zgrada i dvorište mjerilo su kulture i odgoja kolektiva te se tomu posvećuje osobita pozornost, a za čistoću, higijenu i estetski izgled prostorija Ustrojbene jedinice i dvorište brine se cijeli kolektiv. Radnici Ustrojbene jedinice dužni su nositi prikladnu odjeću koja je također mjerilo njihove kulture i odgoja. Radne kute za radnike može propisati ravnatelj.

Članak 5.

Odnosi među članovima kolektiva zasnivaju se na načelu međusobnog poštovanja, uvažavanja, kulturnog ponašanja, prijateljstva te dobronamjernosti i konstruktivne kritike. Prikrivanje istine i počinjenih pogrešaka, uvrede i neuljudne primjedbe štete ugledu Ustrojbene jedinice .

Članak 6.

U prostoru Ustrojbene jedinice zabranjeno je:

1. nošenje oružja

2. unošenje i konzumiranje alkohola i narkotika

3. unošenje sredstava, opreme i uređaja koji mogu izazvati požar ili eksploziju

4. unošenje tiskovina nemoralnog sadržaja

5. pušenje

6. pisanje po zidovima i uništavanje imovine

7. bacanje otpadaka izvan košara za otpatke

8. bez dozvole odgojitelja u Ustrojbenoj jedinici ne smiju boraviti strane osobe.

Članak 7.

Radnici Ustrojbene jedinice moraju se racionalno koristiti sredstvima koja su im stavljena na raspolaganje. Svaki uočeni kvar na instalacijama električne struje, vodovoda, grijanja ili bilo koji drugi kvar radnici su obvezni prijaviti domaru ili ravnatelju.

Članak 8.

Radnici Ustrojbene jedinice dužni su se s poštovanjem odnositi prema roditeljima i drugim osobama koje borave i navraćaju u Ustrojbenu jedinicu.

Članak 9.

Nakon isteka radnog vremena radnici su dužni uredno očistiti prostorije, pospremiti radne materijale, zatvoriti prozore, isključiti električne uređaje i zaključati radne prostorije.

Članak 10.

Oglasna ploča u Ustrojbenoj jedinici je odgojno-obrazovno sredstvo na čijem uređenju i čuvanju trebaju stalno raditi radnici Ustrojbene jedinice .

Članak 11.

Svi radnici Ustrojbene jedinice odgovorni su za svaku štetu koju nanesu ugledu Ustrojbene jedinice i osobama na bilo koji način, a osobito nedozvoljenom izradom i reprodukcijom bilo kakvih video i tonskih zapisa o osobama i događajima u Ustrojbenoj jedinici. Spomenutu dozvolu daje ravnatelj Ustrojbene jedinice.

Članak 12.

Svi radnici Ustrojbene jedinice dužni su postupati u skladu s protokolima postupanja proizašlim iz Obiteljskog zakona.

**III. ODGOJITELJI**

Članak 13.

Odgojitelji u Ustrojbenoj jedinici moraju biti osobe uzornih moralnih kvaliteta i provjerenih ljudskih vrlina.

Članak 14.

Odgojitelji pružaju primjer djeci vlastitim radom, radnom disciplinom te urednošću svog radnog mjesta. Odgojitelji su dužni dolaziti u Ustrojbenu jedinicu 5 minuta prije prijama djece kako bi se mogli mirno i pribrano pripremiti za rad i pripremiti radni prostor.

Članak 15.

U slučaju potrebe izostajanja s posla radnici su dužni izostanak najaviti najmanje dva dana ranije kako bi se osigurala zamjena. U slučaju nužnih, neplaniranih izostanaka radnika s posla ravnatelj Ustrojbene jedinice ili ovlaštena osoba napravit će raspored zamjene kojeg su se dužni pridržavati svi radnici kako bi se odgojni proces nesmetano odvijao.

**III. RAVNATELJ**

Članak 16.

Ravnatelj u suradnji sa Školskim odborom Ustrojbene jedinice brine o unutrašnjoj organizaciji i sistematizaciji radnih mjesta i rasporedu radnih zadataka. Odgovoran je za donošenje godišnjeg programa rada i njegovu realizaciju.

**IV. POLAZNICI USTROJBENE JEDINICE**

Članak 17.

Polaznici Ustrojbene jedinice su djeca od tri godine starosti do polaska u školu. Svako dijete ima jednako pravo pristupa i jednake mogućnosti sudjelovanja u odgojno-obrazovnom radu Ustrojbene jedinice bez diskriminacije po bilo kojoj osnovi.

Članak 18.

Pravo djeteta na odgoj i obrazovanje, ispravnu brigu za dobrobit njegovog psiho-fizičkog i duhovnog razvoja, sigurnost i zaštitu ima prednost nad svim drugim pravima. U slučaju sukoba prava, prednost ima pravo tumačenja ili djelovanja koje će najviše koristiti djetetu.

**V. RODITELJI I SKRBNICI**

Članak 19.

Roditelji i skrbnici imaju pravo i obvezu da se brinu o pravilnom odgoju i obrazovanju, njezi i zaštiti svoga djeteta.

**VI. 1. DOLAZAK I BORAVAK U USTROJBENOJ JEDINICI**

Članak 20.

Potrebno je da:

a) dolazak i odlazak djeteta bude u skladu s vremenom boravka koji su roditelji i skrbnici naveli kod upisa

b) se dijete dovodi u Ustrojbenu jedinicu do 8 sati (zbog sigurnosti djece vanjska vrata se zaključavaju u vremenu od 9:00 do 14:00 sati)

c) se kasniji dolazak (nakon 8 sati) najavi odgojitelju

d) po dijete mogu doći samo one osobe koje su navedene u izjavi o dovođenju i odvođenju prilikom upisa djeteta ili kasnijom izmjenom (navedene osobe moraju biti starije od 18 godina, ukoliko nisu potrebno je izjavu ovjeriti kod javnog bilježnika)

e) ukoliko dolazi do promjene osoba koje su navedene u izjavi, obavezno se obavijesti odgojitelja.

Članak 21.

Roditelj ili ovlaštena osoba za dovođenje djeteta dužan je dozvoliti legitimiranje od strane odgojitelja ili uprave ako oni to zatraže.

Članak 22.

Roditelj ili ovlaštena osoba dužna je obavezno se javiti odgojitelju prilikom dovođenja i odvođenja djeteta.

**VI.2. ZDRAVLJE DJETETA**

Članak 23.

U Ustrojbenu jedinicu se dovodi zdravo dijete.

U Ustrojbenu jedinicu se ne smije primiti dijete ukoliko ima:

1. temperaturu 2. proljev i povraćanje 3. uši i svrab 4. parazite u stolici 5. zarazne bolesti.

Članak 24.

Nakon preboljene bolesti dijete se može primiti jedino uz liječničku ispričnicu.

Članak 25.

O svakoj bolesti ili promjeni zdravstvenog stanja obavezno je obavijestiti odgojitelja.

Članak 26.

Sve vrste lijekova za djecu smiju se primiti jedino kod kroničnih bolesti i uz liječničku potvrdu. U ostalim slučajevima nije dopušteno donositi lijekove.

Članak 27.

U slučaju promjene zdravstvenog stanja, roditelj je dužan dovršiti terapiju te s potvrdom nadležnog liječnika ponovno dovesti dijete u Ustrojbenu jedinicu .

Članak 28.

Kod ozljeda i naglog pobolijevanja i sl. u Ustrojbenoj jedinici se pruža prva pomoć, odmah se obavještava roditelj i ako postoji indikacija za dodatnu stručnu medicinsku pomoć, dijete se upućuje liječniku.

Članak 29.

Obavezan je svakodnevan boravak djeteta na zraku zbog očuvanja zdravlja djece.

Članak 30.

Novoupisana djeca po polasku u Ustrojbenu jedinicu mogu se primiti jedino uz liječničku potvrdu da dijete može polaziti Ustrojbenu jedinicu (potvrda ne smije biti starija od mjesec dana).

**VI.3. PREHRANA DJECE**

Članak 31.

Prehrana djece usklađuje se s važećim normativima i kontrolira od Zavoda za javno zdravstvo.

Članak 32.

Torte, sladolede i kolače zabranjeno je donijeti u Ustrojbenu jedinicu zbog nemogućnosti kontrole njihovog skladištenja i higijenske ispravnosti.

Članak 33.

Rođendanske proslave djeteta u skupini dogovaraju se s odgojiteljima.

Članak 34.

Roditelji i skrbnici mole se za podržavanje u primjeni jelovnika i stvaranju zdravih prehrambenih navika.

**VII. 4. PRAVO I OBVEZA INFORMIRANJA**

Članak 35.

Roditelji imaju pravo i obavezu informirati se o razvoju i ponašanju svoga djeteta, prisustvovati roditeljskim sastancima i radionicama te redovito imati uvid u oglasne ploče za roditelje kako bi bili informirani o svemu što se odnosi na njihovu obavezu suradnje.

Članak 36.

Roditelj je dužan obavijestiti odgojitelje o svakoj promjeni telefonskih brojeva i adrese boravka u roku od 15 dana od dana promjene.

Članak 37.

Roditelj je dužan pravovremeno javiti odgojitelju ili članu stručnog tima svaku promjenu u obitelji koja bitno može utjecati na dijete ili njegov boravak u Ustrojbenu jedinicu kako bi odgovarajuće djelovali u svrhu sigurnosti djeteta.

**VIII. KRŠENJE PRAVILNIKA O KUĆNOM REDU USTROJBENE JEDINICE**

Članak 38.

Postupanje prema odredbama ovog Pravilnika sastavni je dio radnih obveza radnika i svih osoba koje se nađu u Ustrojbenoj jedinici. Radnik koji postupi suprotno odredbama ovog Pravilnika odgovoran je za povredu radne obveze. Strana osoba koja za vrijeme boravka u Ustrojbenoj jedinici krši Pravilnik o kućnom redu odgovorna je za štetu koju Ustrojbenu jedinicu pretrpi, a odgojitelji ju trebaju legitimirati i o tome izvijestiti ravnateljicu Ustrojbene jedinice.

**IX. PRIJELAZNE I ZAVRŠNE ODREDBE**

Članak 39.

Ovaj Pravilnik donosi Školski odbor Ustrojbene jedinice. Na snagu stupa danom donošenja.

Pravilnik je objavljen na oglasnoj ploči dana 9. studeni 2020. godine.

KLASA: 003-05/20-01/4

URBROJ: 2177-21-01-20-01

Čaglin, 9. 11. 2020. godine

Ravnateljica PREDSJEDNICA ŠKOLSKOG ODBORA

Slađana Švajda Ivana Mlakar